和關子東鐵尺歌
作者：王之望
朝代：宋

paragraphs: 先生平生無俗嗜，博取珍奇自娛戲。
案間雙尺本蛟龍，怪底雄雌俱出地。
含精古鐵色沈沈，質白玉兮價黄金。
有時風雨暗堂室，直恐雷電相搜尋。
浄業知君專筆硯，白首殘編天眼見。
一朝出此瑞文房，神物化成非鍛鍊。
閲遍千人誰得將，主人比德端且方。
永供黄卷鎮邊幅，明窗浄几生輝光。
先生歌成驚傑句，助發鏗鏘得君故。
何人似與郭代公，寶劍豪篇不須賦。